Ku engeteleka ka vugevenga byokarhi enkarhini wa xitereka xa vatirhi va vuhlayiseki a swi fanele swi hi lemukise leswaku ntirho wa vuhlayiseki a wu fanelanga ku va mhaka ya xiyenge xa phurayivhete ntsena. Leswi swi kombisa leswaku sisiteme ya milawu leyi hi nga na yona a yi ringanelanga. Leswi swi khumba timhaka to tanihi hi swiyimo swa miholo, tisisiteme to kambela vatirhi, ku tirhisiwa ka swiletelo eka mimovha yo rhwala mali ni swin'wana. Leyi i mhaka leyi hi nga ta yi languta elembeni leri leswaku hi ta kota ku antswisa ntirho wa maphorisa, hinkwerhu xikan'we na vatirhi va vusirheleri bya phurayivhete hi tumbuluxa mbangu lowu eka wona swilo swa vusirheleri leswi languteriweke hi vaaki laha ku nga na ku tirhisiwa ka rifuwo-pfuneta rot ala swi faneleke ku fikeleriwa. Xiyenge 77 xa Labour Relations Act, 1995 wu nyiketa vatirhi mfanelo yo nghenela eka magoza yo kombisa ku vilela ku yisa emahlweni kumbe ku sirhelela timfanelo ta vona eka swa ikhonomi na ku sirheleriwa eka ku hlongoriwa kumbe magoza man'wana ya disiplini . Xiyenge xi tlhela xi nyiketa na va National Economic Development and Labour Council - tani hi nhlangano lowu endlaku pholisi lowu wu nga na vayimeri va mfumu, mabindzu na vatirhi na vaaka-miti - ntirho wo hlanganisa matlhelo lama khumbekaku leswaku ya ringeka ku ntlhantlha swirhalanganyi leswi nga swivangelo swa magoza yo vilela.